กรุงเทพฯติดอันดับ1 เมืองที่นักท่องเที่ยวทั่วโลกอยากมาเยือน
มาสเตอร์การ์ดเผยผลสำรวจปีนี้กรุงเทพฯเป็นเมืองอันดับ1 ที่นักท่องเที่ยวอยากมาเยือนมากสุดในโลก เผยต้อนรับนักท่องเที่ยวมากถึง 21.47 ล้านคน
22 ก.ย. 2559

มาสเตอร์การ์ดเผยผลสำรวจปีนี้กรุงเทพฯเป็นเมืองอันดับ1 ที่นักท่องเที่ยวอยากมาเยือนมากสุดในโลก เผยต้อนรับนักท่องเที่ยวมากถึง 21.47 ล้านคน 
เมื่อวันที่ 22 ก.ย. นายแอนโทนิโอ เซบาสเตียน ที. คอร์โร ผู้จัดการประจำประเทศไทยและพม่า บริษัทมาสเตอร์การ์ด เผยผลการสำรวจสุดยอดจุดหมายปลายทางโลกที่บริษัทจัดสำรวจมาปีนี้เป็นปีที่ 6 ว่า ปีนี้ กรุงเทพฯคว้าแชมป์อันดับหนึ่งเมืองที่มีผู้เดินทางมาเยือนมากที่สุดในโลก จาก 132 เมืองทั่วโลก โดยกรุงเทพฯต้องต้อนรับนักท้องเที่ยวจากทุกมุมโลกมากถึง 21.47  ล้านคน มากกว่าลอนดอนที่เป็นจุดหมายปลายทางอันดับ 2 ที่มีผู้ไปเยือน 19.88 ล้านคน
ทั้งนี้ เมืองที่เป็นจุดหมายปลายทาง 10 อันดับแรกของโลก คือ 1.กรุงเทพฯ 2.ลอนดอน .3.ปารีส รับนักท่องเที่ยว 18.03 ล้านคน 4.ดูไบ 15.27  ล้านคน 5.นิวยอร์ก 12.75 ล้านคน 6.สิงคโปร์ 12.11 ล้านคน 7.กัวลาลัมเปอร์ 12.02 ล้านคน 8.อีสตันบูล 11.95 ล้านคน 9.โตเกียว 11.70 ล้านคน 10.โซล 10.20 ล้านคน 
อย่างไรก็ดี ผลสำรวจของมาสเตอร์การ์ดยังระบุว่า ในระยะต่อไปการเดินทางท่องเที่ยวยังมีแนวโน้มเติบโตต่อเนื่อง จากการเติบโตของชนชั้นกลางในเอเชียตะวันออกเฉียงใต้ จีน และอินเดีย ซึ่งมองหาประสบการณ์หม่ๆในการเดินทางในภูมิภาค ส่งผลให้ภาคการท่องเที่ยวแข่งขันกันรุนแรงมากขึ้น เมืองที่ต้องการดึงดูดนักท่องเที่ยวต้องสร้างสรรค์สิ่งใหม่ให้สอดคล้องกับความต้องการของนักท่องเที่ยวที่เปลี่ยนแปลงอย่างต่อเนื่อง 
นอกจากนี้ ในงานครั้งนี้มาสเตอร์การ์ดยังมอบโล่ประกาศเกียรติคุณแสดงความยินดีให้แก่ นางผุสดี ตามไท รองผู้ว่าราชการกรุงเทพมหานคร รักษาการแทนผู้ว่าราชการกรุงเทพ ,นายฉัททันต์ กุญชร ณ อยุธยา ผู้อำนวยการฝ่ายโฆษณาและประชาสัมพันธ์ การท่องเที่ยวแห่งประเทศไทย และนางชวนี ทองโรจน์ ผู้ช่วยรัฐมนตรีว่าการกระทรวงการท่องเที่ยวและกีฬา